Arran del cop d'estat i subsegüent derogació de la monarquia i proclamació de la República (1889), part de les elits polítiques i militars del sud ordiren una contrarrevolució per restablir l'statu quo. S'inicià la Revolució Federalista (1893 - 1895), amb un atac militar sortint des de Rio Grande do Sul, en direcció a l'antiga capital, Rio. Les tropes revolucionàries, sota el comandament de Gumercindo Saraiva, van envair i dominar Curitiba. Abans de caure la ciutat, els membres del govern paranaense, sota el lideratge del Governador Dr. Vicente Machado, van abandonar la capital, refugiant-se a Castro, una població a uns 130 quilòmetres cap a l'interior. Els va acompanyar l'alcalde Cândido Ferreira de Abreu. L'exili va durar tres mesos, entre gener i abril de 1894, quan la ciutat va ser alliberada.